Tienerseun skiet glo oupa dood | Netwerk24
05 Februarie 2020 10:58
’n Tiener van Dullstroom in Mpumalanga is in hegtenis geneem nadat hy na bewering sy oupa met ’n windbuks doodgeskiet het.
Die polisie in Mpumalanga sê die 16-jarige en sy 63-jarige oupa het Sondagmiddag ’n heftige rusie gehad. Die seun het toe na bewering na sy oupa se kamer gegaan, ’n windbuks gaan haal en sy oupa geskiet.
’n Lid van die publiek het die polisie en nooddienste ontbied. Paramedici het alles in hulle vermoë gedoen, maar die oupa is op die toneel dood.
“Tydens ’n voorlopige ondersoek is bevind dat die ouer man ’n koeëlwond aan sy bolyf het. Die seun is in hegtenis geneem en aangekla van moord. Die vuurwapen is vir ballistiese toetse gestuur,” sê die polisie in ’n verklaring.
Die tiener, wat onder die sorg van proefbeamptes is, sal binnekort in die hof verskyn.
Meer oor: Nelspruit | Dullstroom | Windbuks